לאחר שתגישו את הבקשה להיתר, תיבדק הבקשה בכמה וכמה רמות. פעם אחת, תיבדק הבקשה ברמה האדמיניסטרטיבית על מנת לוודא שהבקשה כוללת את כל המסמכים והפרטים הנדרשים. במידה ויימצא כי חסרים פרטים או מסמכים מסוימים, תתבקשו להשלים את החסר. בשלב הזה תתבצע הערכה של גובה אגרת הבניה בגין הבקשה ויהיה עליכם לשלם סך של 20% מתוך אותה אגרה כפיקדון לפני המשך הטיפול בבקשה. פעם שניה, עוברת הבקשה בדיקות שונות על ידי גורמים מקצועיים בוועדה, ובכלל זה בדיקה של המהנדס ביחס להתאמת הבקשה לתוכניות התקפות בשטח ועמידת הבקשה בדרישות החוק. בהמשך לכך, תיבדקנה הזכויות בנכס על ידי מזכיר הוועדה שגם יוודא שכל בעלי הזכויות חתמו על הבקשה. בהמשך תיבדק הוכחת הבעלות על הנכס ובמידה ויתגלה כי הכל תקין, תעבור הבקשה לשלב הדיון.